ས་སྐྱོང་དེས་བཀའ་བསྟན་སོགས་གསུང་འབུམ་དེ་དག་ལེགས་པར་བཞེངས་གྲུབ་རྗེས་དེ་དག་བཞུགས་སའི་གཙུག་ལག་ཁང་གཞི་ཁྱོན་ངེས་ཅན་ཞིག་བཞེངས་པར་དགོངས་ནས་ཡབ་མེས་གོང་མས་བཞེངས་པའི་པར་ཁང་གི་འགྲམ་དུ་རབ་བྱུང་བཅུ་གཉིས་པའི་ཤིང་བྱི་ལོ་སྟེ་ཕྱི་ལོ་༡༧༤༤ལོའི་ཟླ་བ་༢པའི་ཚེས་༢༧ཉིན་སྐར་འཛིན་མཛད་དེ་བསྟན་འགྱུར་གྱི་གཙུག་ལག་ཁང་བཞེངས་རྒྱུའི་དབུ་བཙུགས་པ་དང་ཨར་པོ་བ་དང་།རྡོ་ཤིང་ལག་ཤེས་པ།ཚོན་དང་ལྡེབས་རིས་འབྲི་མཁན་དང་སྐུ་བརྙན་བཞེངས་མཁན་སོགས་མི་གྲངས་མང་དུས་སྟོང་ཕྲག་དང་ཉུང་དུས་བདུན་བརྒྱ་བརྒྱད་བརྒྱས་མི་ལོ་གཉིས་ཀྱི་རིང་ཡོངས་སུ་བཞེངས་ཐུབ་པ་བྱུང་།གཞན་ཡང་ས་སྐྱོང་བསྟན་པ་ཚེ་རིང་གི་སྲས་དབོན་ཁྲི་ཆེན་བློ་གྲོས་རྒྱ་མཚོ་དང་།བདེ་དགའ་བཟང་པོ།ཚེ་དབང་རྡོ་རྗེ་རིག་འཛིན་སོགས་མི་མུས་བརྒྱུད་དང་བཅས་པས་ཡབ་མེས་གོང་མའི་རྒྱུན་འཛིན་གྱིས་གངས་ཅན་བོད་དུ་དར་སོ་ཅོག་པའི་གྲུབ་མཐའ་རིས་མེད་ཀྱི་ཆོས་སྐོར་དང་།གསུང་འབུམ།རྣམ་ཐར་དང་ལོ་རྒྱུས།སྨན་རྩིས་སོགས་ཀྱི་དཔེ་ཆ་མང་པོ་པར་སྐྲུན་ཞུས་ནས་འཛམ་གླིང་ལ་གྲགས་པའི་གླེགས་བམ་རི་བོའི་གཏོས་དང་མཉམ་པ་དེ་དག་སྐྲུན་ཞིང་།སྔོན་ཆད་དེ་ག་ནས་དཔེ་ཆ་བླུ་ཡོན་ཞུ་མཁན་གངས་ལྗོངས་ཡུལ་གྲུ་ཀུན་ཙམ་མ་ཟད་རྒྱ་གར་དང་།བལ་ཡུལ།འབྲུག་ཡུལ།འབྲས་ལྗོངས།དེ་བཞིན་འཇར་པན་སོགས་ཡོད་པ་རེད།